ছোট শরিক তথাআঞ্চলিক দলগুলিকে গুরুত্ব। অরাজনৈতিক প্রার্থী। মোদী-অমিত শাহের ফোন ম্যানেজমেন্ট। এই তিন মন্ত্রেই রাজ্যসভার ডেপুটি চেয়ারম্যান পদে জয় পেল এনডিএ জোট। আর এই তিন ক্ষেত্রেই ডাহা ফেল বিরোধীরা। যতই ফেডারেল ফ্রন্টের ধুঁয়ো উঠুক, যতই বিরোধীদের জোটবদ্ধ চিত্র তুলে ধরার চেষ্টা হোক, আদপে গা ছাড়া মনোভাব এবং একে অন্যের প্রতি কার্যত আস্থাহীনতাই স্পষ্ট হল বিরোধী শিবিরে। নিজেদের দক্ষতা আর বিরোধীদের এই দুর্বলতার সুযোগ নিয়ে ২০১৯ এর লোকসভা ভোটের আগে ফের একবার শক্তি পরীক্ষায় সসম্মানে উত্তীর্ণ হলেন মোদি-অমিত শাহরা।